ابوالحسن کبیر ٹھٹوی سندھی

شیخ ابو الحسن محمد بن عبد الہادی ٹھٹوی سندھی مدنی المعروف شیخ سندھی (وفات: بدھ 12 شوال 1138ھ/ 12 جون 1726ء) سندھ کے مشہور تاریخی شہر ٹھٹہ سے تعلق رکھنے والے سترہویں صدی کے عالمی شہرت یافتہ محدث اور فقیہ تھے۔ فقہ حنفی سے نسبت خاص کے سبب عرب دنیا میں امام السِّندی الحنفی کے نام سے پہچانے جاتے ہیں۔

نام و کنیت 
شیخ ابو الحسن کا نام محمد بن عبد الہادی ہے۔ کنیت ابو الحسن اور لقب نور الدین ہے۔ والد کا نام عبد الہادی تھا۔

ابتدائی حالات، تحصیل علم، درس حدیث 
شیخ ابوالحسن محمد بن عبد الہادی سندھ کے شہر ٹھٹہ میں پیدا ہوئے، البتہ سال ولادت معلوم نہیں ہو سکا۔ ابتدائی زندگی ٹھٹہ اور سندھ کے شہروں میں گذری۔ ۔ عمر کے وسطی زمانہ سفر حجاز کے واسطے روانہ ہوئے اور قلیل عرصہ ایران کے شہر شوشتر میں مقیم رہے۔ بعد ازاں مدینہ منورہ پہنچے اور تمام عمر مدینہ منورہ میں بسر کی۔ وہاں محدث علامہ ابراہیم کر دی کورانی، شیخ محمد بن عبد الرسول برزنجی مدنی اورشیخ عبد اللہ بن سالم اور دیگر علما سے علم حاصل کیا اور سند لی۔ شیخ ابو الحسن نے باقی عمر وہیں علمِ حدیث کی خدمت اور درس و تدریس میں بسر کی۔ مدینہ منورہ کے علما و فضلا ان کی شاگردی کو اپنے لیے باعث عزت و شرف سمجھتے تھے۔ مشرق و مغرب کے ہزا رہا علما و فضلا نے ان سے حدیث کی سندیں حاصل کیں۔

تصانیف 
شیخ ابو الحسن نے درس و تدریس کے علاوہ احادیث کی کتابوں پر بھی عمدہ حواشی تحریر کیے، جن میں چھ کتب کے حواشی مصر میں بھی شائع ہوچکے ہیں۔ تحریر کردہ تصانیف اور حواشی کی تفصیل یوں ہے:
 حاشیہ سندھی علیٰ صحیح بخاری
 حاشیہ صحیح مسلم
 حاشیہ سنن ترمذی
 الفتوحات النبوة
 تحفۃ المحبین
 حاشیہ سنن نسائی
 حاشیہ مسند امام احمد بن حنبل
 حاشیہ فتح القدر فقہ
 منھل الھذات فی معدل الصلوات
 فتح الودود حاشیہ سنن ابو داؤد

وفات 
شیخ ابو الحسن نے طویل العمری میں بروز بدھ 12 شوال 1138ھ/ 12 جون 1726ء کو مدینہ منورہ میں انتقال کیا۔ نماز جنازہ مسجد نبوی میں ادا کی گئی اور تدفین جنت البقیع میں کی گئی۔ نماز جنازہ میں خلقت کا اژدھام دیکھا گیا حتیٰ کہ خواتین نے بھی شرکت کی۔

حوالہ جات 

1726ء کی وفیات
حنفی فقہا
سترہویں صدی کے اسلامی مسلم علما
ضلع ٹھٹھہ کی شخصیات
1724ء کی وفیات
اٹھارویں صدی کے اسلامی مسلم علما
تاریخ سندھ
پاکستانی ادب
پاکستانی محققین
ویکی ڈیٹا سے مطابقت رکھنے والی مختصر تفصیل
سندھی مصنفین
سندھی شخصیات